Document ID: 32003L0101

Direktiva Komisije 2003/101/ES
z dne 3. novembra 2003
o spremembi Direktive Sveta 92/109/EGS o proizvodnji in dajanju na trg nekaterih snovi, ki se uporabljajo za nezakonito proizvodnjo mamil in psihotropnih snovi
(Besedilo velja za EGP)
KOMISIJA EVROPSKIH SKUPNOSTI -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 92/109/EGS z 14. decembra 1992 o proizvodnji in dajanju na trg nekaterih snovi, ki se uporabljajo za nezakonito proizvodnjo mamil in psihotropnih snovi [1], kakor jo bila nazadnje spremenjena z Direktivo Komisije 2001/8/ES [2], zlasti člen 10(3) Direktive,
ob upoštevanju naslednjega:
(1) Glede na obveznosti Skupnosti v skladu s Sklepom Sveta 90/611/EGS glede sklenitve Konvencije Združenih narodov zoper nedovoljen promet prepovedanih drog v imenu Evropske gospodarske skupnosti [3], je treba uresničiti sklep, sprejet s strani Komisije Združenih narodov za droge meseca marca 2001, ki predvideva, da se v tabelo 1 Priloge k Konvenciji Združenih narodov iz leta 1988 dodata anhidrid ocetne kisline in kalijev permanganat.
(2) Prav tako je smiselno prilagoditi Direktivo 92/109/EGS Uredbi Sveta (EGS) št. 3677/90 z 13. decembra 1990 o določitvi ukrepov, sprejetih za preprečevanje zlorabe nekaterih snovi za nezakonito proizvodnjo mamil in drugih psihotropnih snovi [4], kakor je bila nazadnje spremenjena z Uredbo Komisije (ES) št. 1232/2002 [5].
(3) Kalijev permanganat bi moral biti vključen med snovi, navedene v skupini 2 Priloge I k Direktivi 92/109/EGS, in črtan iz skupine 3 v tej Prilogi.
(4) Da bi se izognili negativnim učinkom na trgovino Skupnosti, je treba za kalijev permanganat in tudi za anhidrid ocetne kisline določiti mejne količine.
(5) Zaradi tega je treba Direktivo 92/109/EGS ustrezno spremeniti.
(6) Ukrepi, predvideni s to Direktivo, so v skladu z mnenjem Odbora, ustanovljenega s členom 10 Uredbe (EGS) št. 3677/90 -
JE SPREJELA NASLEDNJO DIREKTIVO:
Člen 1
Prilogi I in II k Direktivi 92/109/EGS se nadomestita z besedilom iz Priloge k tej Direktivi.
Člen 2
Države članice sprejmejo zakonske in druge predpise, potrebne za uskladitev s to Direktivo, najkasneje do 1. januarja 2004. O tem takoj obvestijo Komisijo.
Države članice se v sprejetih predpisih sklicujejo na to Direktivo ali pa sklic nanjo navedejo ob njihovi uradni objavi. Države članice določijo način sklicevanja.
Člen 3
Ta Direktiva začne veljati dvajseti dan po objavi v Uradnem listu Evropske unije.
Člen 4
Ta Direktiva je naslovljena na države članice.
V Bruslju, 3. novembra 2003

Labels: 3
0
1
11